钦定古今图书集成/明伦汇编/氏族典/第293卷 > 《廖用贤尚友录》 > 方祐
## 钦定古今图书集成/明伦汇编/氏族典/第293卷 > 《廖用贤尚友录》 > 方祐

按《万姓统谱》：祐字天贶，慎从曾孙。为人恭约好礼，啬
己厚人，高价买产，贱价粜廪，值荒岁则倾囷无吝色。
每纶巾野服，徜徉道旁，野叟村童，欢喜出迎曰：“长者
来矣。”饥食寒衣，病药死棺，人人满意。其孙万，少时读
书至己所不欲，勿施于人，祐语之曰：“此吾生平受用
得力处，小子识之。”祐之存心如此，故时人以长者称
之。年七十二卒，葬福平山，后人因以“福平长者”为号
云。